น้ำมันปิดวานนี้ปรับลงหลังสหรัฐผลิตน้ำมันเพิ่ม
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (13 พ.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) ระบุว่า สหรัฐผลิตน้ำมันดิบเพิ่มขึ้นในสัปดาห์ที่แล้ว อย่างไรก็ตาม สัญญาน้ำมันดิบ WTI ขยับลงเพียงเล็กน้อย เพราะตลาดได้แรงหนุนในระหว่างวันจากรายงานสต็อกน้ำมันดิบของสหรัฐที่ปรับตัวลดลงเป็นสัปดาห์ที่ 2 ติดต่อกัน 
14 พ.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนมิ.ย.เมื่อคืนนี้ (13 พ.ค.) ลดลง 25 เซนต์ ปิดที่ 60.5 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนมิ.ย.ลดลง 5 เซนต์ ปิดที่ 66.81 ดอลลาร์/บาร์เรล
สัญญาน้ำมันดิบปรับตัวลงหลังจาก EIA ระบุว่า สหรัฐผลิตน้ำมันดิบเพิ่มขึ้น 5,000 บาร์เรล สู่ระดับ 9.374 ล้านบาร์เรล/วันในสัปดาห์ที่แล้ว ทั้งนี้ EIA คาดว่า การผลิตน้ำมันดิบโดยเฉลี่ยทั้งในปี 2558 และปี 2559 จะอยู่ที่ 9.2 ล้านบาร์เรลต่อวัน ซึ่งลดลง 40,000 บาร์เรล และ 100,000 บาร์เรลตามลำดับ จากที่คาดการณ์ไว้ก่อนหน้านี้
นอกจากนี้ EIA คาดว่า ราคาน้ำมันดิบเบรนท์จะเคลื่อนไหวโดยเฉลี่ยที่ 61 ดอลลาร์/บาร์เรลในปี 2558 และ 70 ดอลลาร์/บาร์เรลในปี 2559 ส่วนน้ำมัน WTI นั้นคาดว่าจะเคลื่อนไหวต่ำกว่าราคาน้ำมันเบรนท์อยู่ประมาณ 6 ดอลลาร์ในปี 2558 และ 5 ดอลลาร์ในปี 2559
อย่างไรก็ตาม สัญญาน้ำมันดิบ WTI ปิดตลาดขยับลงเพียงเล็กน้อย เนื่องจากนักลงทุนขานรับข้อมูลของ EIA ที่ระบุว่า สต็อกน้ำมันดิบลดลง 2.2 ล้านบาร์เรล สู่ระดับ 484.8 ล้านบาร์เรล ซึ่งตรงข้ามกับนักวิเคราะห์คาดว่าจะเพิ่มขึ้น 100,000 บาร์เรล ส่วนสต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน ลดลง 990,000 บาร์เรล สู่ระดับ 60.7 ล้านบาร์เรล